Oos-Kaap het meeste werkloses, toon statistieke | Netwerk24
Oos-Kaap het meeste werkloses, toon statistieke
Deur Lynn Williams 11 Februarie 2020 17:11
Een uit elke twee mense in die Oos-Kaap wat wil werk, kan óf nie werk kry nie, óf het eenvoudig moed opgegee met die werksoekery.
Dit blyk uit die jongste werkloosheidskoers soos vervat in die kwartaallikse arbeidsmagopname wat Statistieke Suid-Afrika Dinsdag uitgereik is.
Hoewel die nasionale werkloosheidskoers vir die vierde kwartaal van 2019 onveranderd op 29,1% gebly het en ses uit die nege provinsies ’n afname in hul werkloosheidskoers toon, het die werkloosheidskoers in die Oos-Kaap van 36,5% tot 39,5% gestyg.
Dit beteken die Oos-Kaap het die meeste werkloses in die land.
Bobby Stevenson, DA-LPW, sê dit is geen wonder dat boorlinge van die provinsie elders werk gaan soek nie.
“Families is nie veronderstel om hul huise agter te laat om ’n bestaan te maak nie. Hulle moet die geleentheid kry om hul lewe en hul gesinne te bou in die provinsie waar hulle gebore is,” sê Stevenson.
Families is nie veronderstel om hul huise agter te laat om ’n bestaan te maak nie. Hulle moet die geleentheid kry om hul lewe en hul gesinne te bou in die provinsie waar hulle gebore is.
Die uitgebreide werkloosheidskoers het met 1,2 persentasiepunt vanaf die derde tot die vierde kwartaal verlede jaar en met 0,9 persentasiepunt jaar tot jaar gestyg.
Volgens Stevenson maak die jongste syfers dit duidelik dat die strategieë wat in die Oos-Kaap gebruik word om werkloosheid hok te slaan nie werk nie.
Hy meen die regte klimaat moet geskep word vir werkskepping as die Oos-Kaap ’n nuwe blaadjie wil omslaan.
Stevenson glo dit kan slegs gedoen word as daar ’n beleid is om beleggers aan te moedig om in die provinsie te belê en die ekonomie gediversifiseer word.
Verder moet sukkelende munisipaliteite reggeruk word sodat water en elektrisiteit verskaf kan word en infrastruktuur moet opgeknap word.
Wanadministrasie en korrupsie moet die nekslag toegedien word en misdaad moet afneem.
Verskaffers moet binne 30 dae betaal word sodat kleinsakeondernemings nie bankrot raak nie en die onderwys- en gesondheidstelsel moet funksioneer, want dit word internasionaal as middele vir ekonomiese groei beskou.
Meer oor: Statistieke Suid-Afrika | Oos-Kaap | Werkloosheid | Werkloosheidskoers
1 400 dalk werkloos as DionWired, ander sluit
Die swaar storie van Saldanha: ‘My hele familie gaan hul jobs verloor’